Hommikuprogrammis: ettevaatust – kelmid!
Said kõne Samoast? Raamatupidajale saadeti võltsarve ja jäid rahast ilma? Airbnb teenusepakkuja vedas alt? Kelmid muutuvad üha nutikamaks ja nende otsa on aina kergem komistada.
Äripäeva hommikuprogrammis räägib Põhja prefektuuri kelmuste ja küberkuritegude talituse juht Hannes Kelt, milliste kelmuste suhtes tasub praegu eriti ettevaatlik olla ja mida teha, kui oled sattunud ohvriks.
Veel tuleb juttu sellest, mida peaksid praegu väga tugevalt töötajate poole kaldu oleval tööturul tegema ettevõtete juhid, et häid päid enda juures hoida. Näiteks on uuringutest selgunud, et vaid 12% töötajatest soovitaksid teistel oma praeguse juhi juurde tööle minna. Stuudios on külas tööandja turundus- ja värbamisagentuuri Brandem partner ja tegevjuht Marie Evart, kes räägib nii Brandemi käekäigust ja kogemustest kui ka töötajate ja tööandjate soovide vahelistest kääridest.
Saatejuhid on Eliisa Matsalu ja Liis Amor.
Päev jätkub kolme saatega.
11.00-12.00 "Kuum tool". Kui tänavune poliitikasuvi on olnud väliselt võrdlemisi vaikne, siis peagi võib oodata taas suurt valimisheitlust. Mida võiks kaasa tuua sügisene poliitikahooaeg? Mis võiksid olla valimiste kesksed teemad? Kuidas mõjutab kaardipakki Eesti 200? Selle kõige üle arutlevad poliitika.guru toimetaja ning suhtekorraldaja Andreas Kaju ning Eesti Päevalehe ajakirjanik Urmas Jaagant. Saatejuht on Priit Pokk.
13.00-14.00 "Uus Maa kinnisvarasaade". Saates tehakse kokkuvõte I poolaastal kinnisvaraturul toimunust. Saates osalevad Uus Maa elamispindade tegevjuht Kristi Djomin ja Uus Maa analüütik Igor Habal. Kõige suuremaks üllatuseks oli korterite nii järsk kallinemine. Lisaks hindadele tehakse saates ka kokkuvõte tehingute aktiivsusest ning räägitakse sellest, millised piirkonnad on praegu kinnisvaraturul popid ning millised võiksid muutuda popiks mõne aja pärast. Saatejuht on Aivar Hundimägi.
15.00-16.00 "Kullafond". Kuulete saadet "Kasulik Äripäev", milles räägitakse, kuidas lüüa läbi eksporditurul ning miks peab küsima oma toodete eest kõrgemat hinda. Samuti tuleb juttu sellest, kuidas väikeste kuludega ettevõtte kasvatamist alustada. Saates on külas enam kui 30 riiki eksportiva ja motosportlastele vajalikke seadmeid tootva Eesti väikefirma Rabaconda üks omanik Jakob Saks. Saatejuht on Rivo Sarapik.